Cuenca

Cuenca ye una ciudat castellanomanchega, capital d'a provincia de Cuenca.

A suya población ye de 55.738 habitants (2014), en una superficie de 911,06 km² y una densidat de población de 61,18 hab/km².

Fa parte d'a Organización d'as Ciudaz d'o Patrimonio d'a Humanidat.

 Cheografía 

Ye en o forcallo d'o río Xúcar con o suyo afluent o Huécar. Estos dos ríos fan foces fluvio-karsticas, y en o cabalto d'os cinglos de calsinera plegoron a construir unas casas que huei son una conoixida atracción turistica, as Casas pendidas de Cuenca (Casas colgadas de Cuenca). En o termin municipal de Cuenca, muit extenso, bi ha pedanías como Colliga, Embit, La Melgosa, Mohorte, Nohales, Tondos, Valdecabras y Villanueva de los Escuderos. Este termin municipal presenta prolongacions a lo mesmo estilo que as mangas d'Albarracín, que plegan a rodeyar de tot localidaz como Tragacet y a mugar con o termin municipal d'Albarracín en a Vega de Tacho y Val Tablau.

 Historia 

Cuenca ya ye mencionada en tiempos d'os musulmans. Cuenca fue reconquiesta por Castiella en o reinau d'Alifonso VIII. Pa conquerir Cuenca o rei de Castiella comvocó a las chents d'Almoguera, Ávila, Atienza, Segovia, Molina d'Aragón, Zamora, La Transierra, a lo sinyor d'Albarracín Pero Ruíz d'Azagra, a lo conte Nuño Pérez de Lara, a Pero Gutiérrez, Alvar Fáñez, Tello Pérez, Nuño Sánches, a lo rei Ferrando II de Leyón, a lo rei Alifonso II d'Aragón lo Casto, y a las órdens militars de Sant Chaime, Calatrava y Montegaudio. Se fació cerco a la ciudat o día d'epifanía d'o sinyor de 1177. L'alcait Abu Beca demandó aduya a Yacub Yusuf, pero se trobaba en Africa y no podió aduyar-lo. O 27 de chulio os cuencans fan una incursión pa atacar o campamento cristiano prebando de matar a lo rei y desconchuntar a ofensiva cristiana. Matan a lo conte Nuño Pérez de Lara pero no a lo rei. En setiembre os cuencans se veyen obligaus a rendir-sen y a entregar a ciudat. L'exercito cristiano prene l'alcazaba y lo castiello, y Alifonso VIII y lo suyo sequito entran en octubre. Como recompensa a l'aduya amprata por Alifonso II lo Casto, Alifonso VIII de Castiella renunció a los suyos dreitos sobre o Regnum Caesaragustanum. Alifonso X lo sabio concedió a Cuenca lo títol de ciudat.

 Molimentos 
 Seu de Santa María y Sant Chulián de Cuenca.

 Vinclos externos 

*